**Միյոշի Ումեկի** (ճապ.՝ 梅木 美代志, անգլ.՝ Miyoshi Umeki, մայիսի 8, 1929(1929-05-08), Օտարու, Ճապոնիա - օգոստոսի 28, 2007(2007-08-28)[…], Լիկինգ, Տեխաս շրջան, Միսսուրի, ԱՄՆ), ամերիկացի դերասանուհի և երգչուհի, որն ԱՄՆ է արտագաղթել Ճապոնիայից 1955 թվականին։

Կենսագրություն
--------------

### Կարիերա

Միյոշի Ումեկին ծնվել է 1929 թվականի ապրիլի 3-ին ճապոնական Հոկայդո կղզու Օտարու քաղաքում, ընտանիքի ինը երեխաներից ամենափոքրն էր։ Պատանեկության տարիներին եղել է Կաբուկի թատրոնի և ամերիկյան փոփ երաժշտության երկրպագուն, ինչն էլ հետևաբար նրա կարիերայի ձևավորման վրա մեծ ազդեցություն է ունեցել։

Երկրորդ համաշխարհային պատերազմի ավարտից հետո Միյոշին սկսել է ելույթ ունենալ կաբարեում ՝ որպես երգչուհի՝ այդ ընթացքում օգտագործելով Նենսի Ումեկի կեղծանունը։ Շուտով դրանից հետո նա արել է իր երգերի մի քանի ձայնագրություններ «RCA Victor Japan» ստուդիայում, իսկ 1953 թվականին առաջին անգամ հանդես է եկել «Seishun Jazu Musume» ճապոնական ֆիլմում։

1955 թվականին Միյոշի Ումեկին արտագաղթել է ԱՄՆ, որտեղ որոշել է շարունակել իր դերասանական և երաժշտական կարիերան։ Այնտեղ սկզբնապես նա հանդես է եկել հեռուստատեսությունում, իսկ հետո պայմանագիր է կնքել «Mercury Records» կազմակերպության հետ, որտեղ էլ ձայնագրել է մի քանի միակատար սինգլներ և երկու ալբոմ։ Շուտով նա իր վրա է սևեռել ռեժիսոր Ջոշուա Լոգանի ուշադրությունը, որն էլ հրավիրել է նրան խաղալ Կացումիի դերը իր «Սայոնարա» ֆիլմում (1957 թվական)։ Այդ դերը 1958 թվականին նրան «Օսկար» մրցանակ է բերել՝ երկրորոդ պլանի լավագույն դերասանուհի անվանակարգում, և Միյոշի Ումեկին դարձել է առաջին ասիացի դերասանուհին, ով այդ մրցանակն է ստացել։

1958 թվականին նա արժացել է «Թոնի» մրցանակի՝ «Գույների թմբուկի երգը» բրոդվեյան մյուզիքլում իր խաղացած դերի համար։ Ցուցադրությունը տևել է երկու տարի, իսկ 1961 թվականին մյուզիքլը էկրանավորվել է։ «Գույների թմբուկի երգը» կինոտարբերակում իր խաղացած դերի համար դերասանուհին արժանացել է «Ոսկե գլոբուս» մրցանակի։ 1961 թվականից հետո նա նկարահանվել է ընդամենը երեք ֆիլմում, որից հետո՝ 1969 թվականից մինչև 1972 թվականը, կատարել է տիկին Լիվինգսթոնի դերը «Էդի հայրիկի խնամքը» սերիալում, իսկ ցուցադրության ավարտից հետո ավարտել է իր կարիերան։

### Անձնական կյանք

Միյոշի Ումեկիի առաջին ամուսինը՝ Ուայն Օպին, որի հետ ամուսնացել է 1958 թվականին, եղել է հեռուստատեսային ռեժիսոր, սակայն 1967 թվականին նրանք ամուսնալուծվել են։ Երկրորդ անգամ դերասանուհին ամուսնացել է մեկ տարի անց ռեժիսոր Ռենդոլա Հուդայի հետ, միասին որդեգրել են Մայքլ անունով մի տղայի։ Զույգը հիմնավորվել է Լոս Անջելեսում, որտեղ նրանք զբաղվել են վարձակալության բիզնեսով։ 1976 թվականին՝ ամուսնու մահից հետո, Միյոշի Ումեկին երկար ժամանակ ապրել է միայնակ Շերման Օքսում,որից հետո տեղափոխվել է Միսսուրի նահանգի Լիկինգ քաղաք՝ որդու ընտանիքի մոտ։ Հենց այնտեղ էլ մահացել է քաղցկեղից 2007 թվականի օգոստոսի 28-ին՝ 78 տարեկանում։

Ֆիլմերի ընտրանի
---------------

* «Գույների թմբուկի երգը», 1961 թվական – Մեյ Լի
* «Սայոնարա», 1957 թվական – Կացումի
* «Տամիկո անունով աղջիկը», 1962 թվական – Էյկո

Պարգևներ
--------

* 1958 թվական — «Օսկար» մրցանակ երկրորդ պլանի լավագույն դերասանուհու համար («Սայոնարա»)

Ծանոթագրություններ
------------------

1. 1 2 3 4  Internet Broadway Database — 2000.
2. 1 2 3 4  filmportal.de — 2005.
3. 1 2  Գերմանիայի ազգային գրադարանի կատալոգ (գերմ.)
4. 1 2  Miyoshi Umeki; Recorded American Pop Standards, Won Oscar for 'Sayonara' // *The Washington Post* / S. Buzbee — Washington: Fred Ryan, 2007. — ISSN 0190-8286; 2641-9599

|  |  |
| --- | --- |
|  | Վիքիպահեստն ունի նյութեր, որոնք վերաբերում են «Միյոշի Ումեկի» հոդվածին։ |

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Ֆոտո, վիդեո և աուդիո | Յանդեքս երաժշտություն · ՅուԹյուբ |
|  |
| Թեմատիկ կայքեր | AllMovie · Allmusic · AlloCiné · ČSFD · Discogs · Filmportal · Internet Broadway Database · Internet Movie Database · ԿինոՊոիսկ · MusicBrainz · Rate Your Music · Find A Grave · WikiTree |
|  |
| Բառարաններ և հանրագիտարաններ | Բրիտանիկա · Notable Names Database |
|  |
| Չափորոշչային վերահսկողություն | BNF: 140456174 · GND: 1061405974 · ISNI: 0000000373998812 · LCCN: n85327152 · VIAF: 1467009 · WorldCat VIAF: 1467009 |

 |